Efter en intens finalekamp lørdag kan de nordjyske floorballherrer nu kalde sig danske mestre.

En stor del af spillerne hos Frederikshavn Blackhawks er måske vågnet op med en smule hovedpine søndag morgen. Lørdag kunne holdet nemlig fejre, at de på udebane vandt mesterskabskampen mod Sunds, og efterfølgende kunne lade sig hylde som danmarksmestre. Kasper Kajgaard blev den helt store helt for Frederikshavn Blackhawks Floorballklub. I overtiden kunne han nemlig smide den lille hvide rotorbold i mål, og dermed sikre sejren på 6-5 over den midtjyske klub Sunds Seahawks. Det resulterede i et enormt jubelbrøl blandt de medrejsende fans, der tidlig lørdag morgen havde sat kurs mod hovedstaden, hvor finalen fandt sted. Nervepirrende opgør Selvom de mange nordjyske fans kunne glæde sig over sejren, så var kampen præget af spænding lige fra første fløjt. Det var nemlig et nervøst Blackhawks mandskab, der gik på banen i første periode. Holdet kunne ikke få spillet til at glide, og kom hurtigt bagud 0-2, inden de fik reduceret til pausestillingen 1-2. Efter en opsang i pausen fra den populære træner, tidligere førsteholdsspiller og landsholdsspiller, Andreas Glad, fik Frederikshavn Blackhawks sus under vingerne. De vandt anden periode 2-1. De sorte ørne fik sus under vingerne Den positive stime fortsatte for de sorte ørne. Blackhawks overtog langsomt kampen og fik bragt sig foran 5-3. Det skete blandt andet takket været Nicolai Flyvholm, der nettede fire gange. I de flestes øjne var kampen derfor næsten afgjort. Men også kun næsten. For Sunds Seahawks fik hurtigt kæmpet sig tilbage, og pludselig gik der gummiben i nordjyderne. To hurtige mål fra Sunds udlignede til 5-5, og det resulterede i en nervepirrende overtid. De sorte ørne formåede dog at holde hovedet koldt i overtiden, og de blev derfor det hold, der først fik scoret - dermed kunne de kalde sig danske mestre. Det kan blive til endnu en titel for det nordjyske floorballhold, når Frederikshavn Blackhawks spiller pokalfinalestævne på hjemmebane i Arena Nord 23-24 april. Finaleholdet fra Frederikshavn Blackhawks bestod af følgende spillere: Nicolai Flyvholm Pedersen, Mathias Hjelm, Anders Kjær, Viktor Gade, Nikolaj Hørby Jensen, Kasper Kajgaard, Søren Bjerregaard, Frederik Nielsen, Emil Kajgaard, Anton Madsen, Anders De Tengnagel, Dennis Torp, Jesper Smith, Rasmus  Bengtsson, Rasmus Overgaard, Magnus Jensen ,Mads Larsen, Niklas Andersen, Frederik Lentz, Rasmus Larsen. Se alle højdepunkter fra finaleopgøret her: